‘PTTCH’ทุ่ม4.5พันล.รุกธุรกิจไบโอพลาสติก
ปตท.เคมิคอล ควักเงิน 4,500 ล้านบาท ซื้อ “เนเจอร์เวิร์คส” รุกธุรกิจไบโอพลาสติก เริ่มรับรู้รายได้ปีหน้า
13 ต.ค. 2554

ปตท.เคมิคอล ควักเงิน 4,500 ล้านบาท ซื้อ “เนเจอร์เวิร์คส” รุกธุรกิจไบโอพลาสติก เริ่มรับรู้รายได้ปีหน้า
นายวีรศักดิ์ โฆสิตไพศาล กรรมการผู้จัดการใหญ่ บริษัท ปตท.เคมิคอล (PTTCH) เปิดเผยว่า บริษัท PTTGC International (USA) Inc. ซึ่งเป็นบริษัทที่ PTTCH ถือหุ้น 100% ได้ลงนามในสัญญาร่วมลงทุนกับบริษัท เนเจอร์เวิร์คส แอลแอลซี ในสัดส่วน 50% มูลค่าเงินลงทุน 150 ล้านเหรียญสหรัฐ หรือประมาณ 4,572 ล้านบาท
สำหรับเนเจอร์เวิร์คสฯ ก่อตั้งขึ้นในสหรัฐ ดำเนินธุรกิจผลิตไบโอพลาสติกประเภท PLA (Poly Lactic Acid) ที่ย่อยสลายได้เองตามธรรมชาติ มีกำลังผลิต 1.4 แสนตันต่อปี ซึ่งการลงทุนดังกล่าวสอดคล้องกับแผนแม่บทของรัฐที่สนับสนุนไบโอพลาสติกที่มีศักยภาพเติบโตสูงในภูมิภาคเอเชีย และเป็นวิสัยทัศน์ในการขยายธุรกิจแบบเป็นมิตรสิ่งแวดล้อม ซึ่งจะสร้างความได้เปรียบในการแข่งขันให้กับบริษัทในอนาคต
นายวีรศักด์ กล่าวว่า จะเริ่มรับรู้รายได้จากโครงการนี้ตั้งแต่ปีหน้า โดยคาดว่า รายได้ของเนเจอร์เวิร์คฯ จะอยู่ที่ 150-200 ล้านเหรียญสหรัฐต่อปี 
นายมาร์ค เวอร์บรักเกน ประธานเจ้าหน้าที่บริหาร บริษัท เนเจอร์เวิร์คสฯ กล่าวว่า กำลังศึกษาแผนลงทุนผลิตไบโอพลาสติกในไทย คาดต้องใช้เงินก่อสร้างโรงงาน 200 ล้านเหรียญสหรัฐ และมีกำหนดสร้างต้นปี 2558 ซึ่งโรงงานแห่งนี้จะป้อนไบโอพลาสติกไปทั่วเอเชียและทั่วโลก
สิ่งที่ทำให้เลือกประเทศไทยเป็นฐานการผลิต เพราะเป็นแหล่งที่มีวัตถุดิบที่มาจากพืชผลการเกษตรเหลือเฟือ เช่น แป้ง น้ำตาล อ้อย และมันสำปะหลัง